पटना। रेल मंत्री ममता बनर्जी एक कात महिला आरक्षण क मुद्दा पर लालू प्रसाद क संग संसद मे देखबा मे आबैत छथि, त दोसर दिस लालू क विरोधक नाम पर बिहार मे जारी रेल परियोजना कए रोकबा लेल ओ कोनो मौका नहि छोड़ैत छथि। एहन मे इ बुझबा मे नहि अबैत अछि जे ओ लालू विरोधी छथि या बिहार विरोधी। पूर्व रेल मंत्री लालू द्वारा घोषित पांच हजार करोड़ क योजना पर आब रेल मंत्रालय खर्च करबा लेल तैयार नहि अछि। एहि योजना कए पब्लिक प्राइवेट पार्टनरशिप प्रोजेक्टों (पीपीपी) क सूची मे डालि देल गेल अछि। रेल अधिकारी क कहब अछि जे एहि स योजना अधर मे लटकि जाएत। बिहार क मामला मे पहिने सेहो पीपीपी प्रोजेक्ट फेल भ चुकल अछि। मधेपुरा इलेक्ट्रिक इंजन फैक्ट्री कए पहिने पीपी प्रोजेक्ट घोषित कैल गेल छल, मुदा चुनाव स ठीक पहिने लालू कोनो प्रस्ताव नहि भेटला पर एकरा फेर स रेल प्रोजेक्ट मे शामिल करबा लेल कैबिनेट से मंजूरी लेबा मे सफल भ गेल छलाह।
 बिहटा-औरंगावाद क बीच प्रस्तावित नई रेल लाइन पर 326 करोड़ आ मुजफ्फरपुर-दरभंगा रेल लाइन पर 281 करोड़ क खर्च प्रस्तावित अछि। कहल जा रहल अछि जे रेलवे एकरा लेल स्पेशल परपस व्हीकल बनाउत। पूरा देश मे एहन प्रोजेक्ट क संख्या 37 अछि। बिहार क एहि योजना पर रेलवे कए कुल चार हजार 711 करोड़ खर्च करबाक छल, जेकरा आब ओ टालि देलक अछि।
 गौर करबा क गप इ अछि जे एहि योजना क लेल रेलवे सर्वे पर पांच करोड़ स बेसी टका खर्च करि चुकल अछि। नव रेल लाइन बिछेबाक योजना 'समाज द्वारा वांछितÓ वर्ग क योजना मे शुमार अछि जेकरा रेल मंत्री प्राथमिकता क आधार पर पूरा करबाक एलान केने छथि। रेलवे भूमि आ पटरी संपर्क क लेल सर्वे पर करोड़ों खर्च करबाक बाद आब एहि योजना क लेल टेंडर निकालिकए निजी निवेशक कए बजेबाक फैसला लेल गेल अछि। 